Komisijos reglamentas (EB) Nr. 2520/98
1998 m. lapkričio 24 d.
iš dalies keičiantis Reglamentą (EB) Nr. 544/97 dėl česnakų, importuotų iš Malaizijos, kilmės pažymėjimų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su pakeitimais, padarytais Komisijos reglamentu (EB) Nr. 2520/97 [2], ypač į jo 31 straipsnio 2 dalį,
kadangi 1993 m. liepos 12 d. Komisijos reglamentas (EEB) Nr. 1859/93 dėl importo licencijų sistemos taikymo iš trečiųjų šalių importuotiems česnakams [3] su pakeitimais, padarytais Reglamentu (EB) Nr. 1662/94 [4], įpareigoja pateikti importo licencijas išleidžiant česnakus į laisvą apyvartą Bendrijoje;
kadangi, siekiant sustiprinti kontrolę ir išvengti prekybos srautų nukreipimo, atsirandančio dėl netikslių dokumentų, Komisijos reglamentas (EB) Nr. 544/97 [5], importuojant česnakus, kurių kilmės šalis tam tikros trečiosios šalys, įpareigoja pateikti kilmės pažymėjimą, išduotą kompetentingų nacionalinių valdžios institucijų pagal 1993 m. liepos 2 d. Komisijos reglamento (EEB) Nr. 2454/93, nustatančio Tarybos reglamento (EEB) Nr. 2913/92, nustatančio Bendrijos muitinės kodeksą [6], įgyvendinimo nuostatas su paskutiniais pakeitimais, padarytais Reglamentu (EB) Nr. 1677/98 [7], 56-62 straipsnius, ir reikalauja, kad česnakų, kurių kilmės šalis yra tokios trečiosios šalys, importas būtų tiesiogiai transportuojamas į Bendriją;
kadangi Malaizijos valdžios institucijos patvirtino, kad česnakai neauginami Malaizijoje; kadangi nepaisant to, pagal Reglamentą (EB) Nr. 1859/93 buvo pateiktos importo licencijų paraiškos česnakams, kurių deklaruojama kilmės šalis yra Malaizija; kadangi tokių paraiškų skaičius auga; kadangi Malaizijoje turi būti nedelsiant taikomas Reglamentas (EB) Nr. 544/97, kad būtų užkirstas kelias bet kokiai apgaulei;
kadangi kyla akivaizdi apgaulės grėsmė dėl to, kad Malaizijoje neauginami česnakai; kadangi dėl šios priežasties Reglamento (EB) Nr. 544/97 4 straipsnis turi būti netaikomas šiuo atveju;
kadangi šiame reglamente numatytos priemonės atitinka Vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Malaizija įtraukiama į Reglamento (EB) Nr. 544/97 priede pateiktą trečiųjų šalių sąrašą.
2 straipsnis
Reglamento (EB) Nr. 544/97 4 straipsnis netaikomas produktams, kurių deklaruojama kilmės šalis yra Malaizija, ir pervežimo į Bendriją proceso metu.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Nepaisant Reglamento (EB) Nr. 544/97 5 straipsnio antrosios pastraipos, jis taikomas nuo įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 24 d.